ປ. ໂອ​ບາ​ມາ ມອບຫຼຽນ​ຕາ​ຄຳ​ຊອບ ກຽດຕິຍົດ ພົນລະ​ເຮືອນ​ສູງ​ສຸດ ໃຫ້ ຊາວອາເມຣິກັນ 19 ຄົນ
ປະທານາທິບໍດີ​ ໂອ​ບາ​ມາ ​​ມອບຫຼຽນຕາ​ຄຳ​ຊອບ ກຽດຕິຍົດ ພົນລະ​ເຮືອນ​ສູງ​ສຸດ ໃຫ້​ແກ່​ຊາວ​ອ​າ​ເມຣິກັນ 19 ທ່ານ ຮວມທັງ ບັນດາສິນລະປິນ ນັກເຄື່ອນໄຫວ ​ແລະ​ລັດຖະກອນ.
ປະທານາທິບໍດີສະຫະລັດທ່ານ ບາຣັກ ໂອບາມາ ໄດ້ມອບຫຼຽນ ຕາຄຳຊອບກຽດຕິຍົດພົນລະເຮືອນທີ່ສູງສຸດ ທີ່ເອີ້ນວ່າ ຫລຽນ ໄຊອິດສະຫຼະພາບ ປະທານາທິບໍດີ ຫຼື “Presidential Medal of Freedom” ໃຫ້ແກ່ຊາວອາເມຣິກັນ 19 ທ່ານຮວມທັງບັນດາ ສິນລະປິນ ພວກນັກເຄື່ອນໄຫວ ແລະພວກລັດຖະກອນ ກ່ອນການມອບລາງວັນກຽດຕິຍົດ ໃນວັນຈັນວານນີ້ ທີ່ທຳ ນຽບຂາວທ່ານປະທານາທິບໍດີໄດ້ກ່າວວ່າ ຫຼຽນດັ່ງກ່າວນີ້ ແມ່ນສະຫງວນໄວ້ໃຫ້ແກ່ບັນດາຜູ້ຄົນທີ່ໄດ້ປະກອບສ່ວນ ເຂົ້ານຳການຮັກສາຄວາມປອດໄພຂອງໂລກ ຫຼືບໍ່ ກໍກ່ຽວກັບ ການຮັກສາຮີດຄອງປະເພນີ ວັດທະນະທຳໃຫ້ຍືນຍົງ ຕະຫຼອດການ ປະທານາທິບໍດີໂອບາ ເວົ້າວ່າ: ພະນັກງານດ້ານສິດທິພົນລະເມືອງ 3 ທ່ານຂອງສະຫະລັດ ທີ່ຖືກສັງຫານໂດຍສະມາຊິກຂອງກຸ່ມຊາວຜິວຂາວຈຳແນກຜິວພັນຫຼື White Supremacist ເມື່ອ 50 ປີກ່ອນນັ້ນ ແມ່ນໄດ້ຮັບລາງວັນກຽດຕິຍົດດັ່ງກ່າວ ປະທານາທິບໍດີ ໂອບາມາ ໄດ້ກ່າວວ່າ ທ່ານ James Chaney, Andrew Goodman ແລະ Michael Schwerner ຊຶ່ງເກືອບວ່າທຸກຄັ້ງ ຈະຖືກຈົດຈຳໃນການທີ່ຖືກສັງຫານດ້ວຍວິທີປ່າເຖື່ອນນັ້ນ ແຕ່ທ່ານໄດ້ກ່າວວ່າ ປະຈຸບັນນີ້ ພວກເພິ່ນທັງຫຼາຍ ນັ້ນຈະໄດ້ຖືກຈົດຈຳ ເຖິງວິຖີຊີວິດຂອງພວກເພິ່ນ ເພື່ອເປັນອຸທາຫອນແລະຄວາມກ້າຫານຊານໄຊສຳລັບພວກຄົນລຸ້ນໃໝ່ ປະທານາທິບໍດີເວົ້າວ່າ ທ່ານ James, Andrew ແລະ Michael ບໍ່ສາມາດ ຊາບເຖິງຜົນດີ ທີ່ພວກທ່ານໄດ້ກະທຳໄປ ຕໍ່ຂະບວນການເຄື່ອນໄຫວຕໍ່ສູ້ສິດທິພົນລະເຮືອນ ຫຼືຕໍ່ພວກຄົນລຸ້ນໄໝ່ ຕໍ່ໆໄປ ການຕາຍຂອງພວກນັກເຄື່ອນໄຫວ ທີ່ວ່ານີ້ ໄດ້ນຳໄປສູ່ ການລົງໂທດຄັ້ງທຳ ອິດຂອງລັດຖະບານກາງ ໃນຄະດີສິດທິພົນລະເຮືອນໃນລັດ Mississippi